钦定古今图书集成/明伦汇编/氏族典/第162卷 > 韩观
## 钦定古今图书集成/明伦汇编/氏族典/第162卷 > 韩观

按《明外史韩观传》：“观字彦宾，虹人。高阳忠壮侯成子。
以舍人宿卫，忠谨为太祖所知。寻以父功授桂林右
卫指挥佥事。洪武十九年，柳州融县蛮叛，与参政耿
文彬讨平之。迁广西都指挥使，拜征南左副将军，从
都督杨文问罪龙州，比至，伏罪。乃移兵征奉议蛮破
之。剿都康、向武、高劳、上林蛮，斩酋黄世铁。讨思恩都”
亮蛮，平之。观生长兵间，综练武略，鸷悍诛罚无所假。
下令如山，人莫敢犯。二十九年召还，擢都督同知。明
年，古州蛮叛。复拜观征南副将军，往讨平之。还理左
府事。建文元年练兵德州，御燕师无功。成祖即位，委
任如故。命往江西练兵城守，兼节制广东、福建、湖广
三都司。命佩征南将军印，镇广西，节制两广官军。永
乐四年大发兵讨安南，诏观画方略，转粟饷军。安南
平，命措置交阯缘途诸堡。而柳、浔诸蛮乘观出，复叛，
诏事竣还讨。五年攻破之，斩首万馀级，获其党万三
千馀人，群蛮复定。捷闻，帝嘉劳之。九年拜征蛮副将
军，总兵镇交阯。观威名震蛮中，粤人惴惴。十三年卒。
无子。